Naomi na sidroe anggota keuluwarga nibak pihak lakoe jih, Elimelekh, ureuëng nyan kaya lom teupandang. Nan ureuëng nyan Boas.
2 Bak si uroe geupeugah lé Rut ubak Naomi, "Mak, Ulôn lakée idhin keuneuk jak u lampôh keuneuk piléh boh gandom nyang mungken na nyang rhot nibak jaroe ureuëng mupot. Ulôn rasa teuntée na mantong ureuëng nyang jipeubiyeu keu ulôn mangat lôn peubuet nyang lagéenyan." "Get, neuëk!" jaweueb Naomi, "tajak kheueh!"
3 Deungon nyan geujak kheueh laju Rut u blang geujak piléh gandom nyang rhot nibak jaroe ureuëng mupot. Keubeutulan gobnyan geujak ublang atra Boas.
4 Hana treb óh lheuehnyan Boas teuka nibak Betlehem dan geubri saleuem ubak ureuëng nyang teungoh meupot, "Seumoga TUHAN na meusajan gata," kheun gobnyan. Geujaweueb teuma lé ureuëng nyang teungoh mupot nyan, "Seumoga TUHAN geubri beureukat keu Bapak."
5 Laju Boas geuteumanyong ubak mando gobnyan, "Soe ureuëng inong nyan?"
6 Jijaweueb lé mando nyan, "Jih nyan ureuëng inong nibak Moab nyang ban teuka meusigoe ngon Naomi nibak nanggroe Moab.
7 Gobnyan geulakée idhin ubak ulôn mangat jiseutôt rot likot ureuëng nyang teungoh mupot keu jipiléh boh gandom nyang rhot-rhot. Phon beungoh geuhnyan hana geupiôh meukeureuja, dan jinoenyoe ban sagai jipiôh jimeureuhat sikeujab lam jambo."
8 Lé Boas geupeugah ubak Rut, "Ci neudeungoe ilée. Gata bék tajak piléh boh gandom nibak blang ureuëng laén. Tapiléh mantong disinoe meusajan deungon ureuëng nyang meukeureuja nibak ulôn ureuëng nyang inong. Gata kalon kheueh ho nyang awaknyan jijak mupot. Taseutôt kheueh mantong awaknyan sabe dan bék jiôh gata nibak awaknyan. Meunyoe gata ka glaih keuneuk jieb ié, tajakcok mantong ié di dalam guci nyang ka jipaso lé ureuëng agam. Ulôn ka ulôn peurintah ubak awaknyan mangat awaknyan bék jipeukaru gata."
10 Geudeungoe nyang lagée nyan Rut laju geusujut dikeue Boas sira geupeugah, "Pak, ulôn hana patot ulôn teurimong neupeusaneut ulôn nyang meunan gét nibak Bapak. Ulôn nyoe ureuëng aséng dan hana sipatot jih ulôn teurimong neupeurati ulôn nyang meunan gét nibak Bapak!"
11 Boas geujaweueb, "Ulôn ka ulôn deungoe keuhai peue mantong nyang gata peubuet ateueh mak tuwan gata phon yoh lakoe gata meuninggai donya. Ulôn lôn teupeu bahwa gata ka tatinggai ureuëng syiek gata dan tanoh ié gata keu gata teuka tinggai disinoe meusapat ngon ureuëng-ureuëng nyang gohlom gata turi.
12 Seumoga TUHAN geubalaih buet gata nyang jroh. Seumoga gata tateurimong peue-peue mantong nyang geubri lé TUHAN, Po teu Allah Israel, sabab gata ka tateuka keu tajak meulindong ubak gobnyan!"
13 Geujaweueb lé Rut, "Bapak lumpah that gét keu ulôn, bahpi ulôn nyoe hana saban ngon ureuëng nyang meukeureuja nibak Bapak. Ramah Bapak nyan bit-bit gét that teupeu mangat até ulôn."
14 Watée katrok keu teujak pajoh bu, Boas geupeugah ubak Rut, "Jak geutanyoe tajak makheun. Nyoepat saus jih." Teuma Rut pi laju geumakheun meusigoe ngon ureuëng mupot nyan. Meunan cit Boas laju geubri gandom nyang teutot keu Rut nyan, dan Rut geumakheun sampoe troe. Óh lheueh geumakheun, mantong na nyang leubeh.
15 Óh lheuehnyan Rut geujak lom geujak piléh boh gandom. Óh ka leupah gobnyan geujak, Boas laju geupeugah ubak ureuëng nyang keureuja pot boh gandom nyan, "Meunyoe jihnyan jipiléh boh gandom nyang ka teu ikat-ikat, gata peubiyeu mantong. Bék gata peujeuet jihnyan malée atawa gata beungéh keu jih. Bah kheueh gata tasaja beuôt bacut-bacut nibak nyang ka gatapot ngon gata ikat-ikat nyan, dan gata peurhot keu jihnyan mangat jihnyan hase jipiléh atra nyan."
17 Rut hana geupiôh laju geupiléh gandom di blang sampoe án uroe seupôt. Óh ka lheueh gobnyan geuseunuet-seunuet bak gandom nyan keu geupeu leukang aneuk gandom nyang meukeumat nibak mu jih, teunyata gobnyan ka geupeusapat aneuk gandom nyan na siploh kilo gram.
18 Óh lheuehnyan gobnyan geuwoe laju u banda deungon geupeuwoe sajan hase nyang ka geupiléh nyan ubak mak tuwan sira geutunyok na meupadub na le hase nyang geupiléh nyan. Dan gobnyan geubri ubak mak tuwan geuh peunajoh nyang hana ek geupeu habéh bak watée makheun.
19 Teuma geupeugah kheueh lé Naomi ubak Rut nyan, "Dipat gata teumé banmandum nyoe? Diblang soe kheueh gata meubuet nibak uroe nyoe? Seumoga Po teu Allah geubri beureukat nyang gét keu ureuëng nyang ka jipeubuet nyang jroh keu gata!" Teuma lé Rut laju geucalitra hai nyang ka teujadi ateueh droe geuhnyan ubak Naomi nyang mak tuwan geuh, bahwa blang teumpat gobnyan piléh gandom nyan na kheueh atra sidroe ureuëng agam nyang nan jih Boas.
20 "Aneuëk meutuah, ureuëng nyan na kheueh keuluwarga nyang paleng rab deungon geutanyoe," kheun Naomi. "Gobnyan kheueh nyang harôh meutanggong jaweueb u ateueh geutanyoe. Seumoga TUHAN geubri beureukat ateueh gobnyan. TUHAN hántom na geu iengkeue janji dan tieb geumeujanji sabe geupeutrok, bah kheuehnyan janji keu ureuëng nyang mantong udeb meunan cit keu ureuëng nyang ka meuninggai donya."
21 Óh lheueh nyan Rut geupeugah lom, "Mak, ureuëng nyan geukheun lom bahwa ulôn nyoe jeuet ulôn piléh sabe gandom nyang rhot-rhot nyan meusajan deungon ureuëng nyang meukeureuja bak gobnyan sampoe án hase bansaboh blang ka seuleusoe teupot."
22 "Nyoe, neuëk," geujaweueb lé Naomi ubak Rut, "keubiet leubeh gét gata meukeureuja meusajan ngon ureuëng keureuja nyang inong diblang Boas. Sabab, meunyoe gata tajak ublang ureuëng laén, gata hase jipeukaru lé ureuëng nyang na disinan!"
23 Lé sabab nyan, Rut teutab geuseutôt ureuëng nyang meukeureuja nyang inong di blang Boas. Gobnyan geupiléh gandom disinan sampoe banmandum nyang ka jeuet pot nyan teukoh beuhabéh -- bah kheuehnyan nyang phon that teukoh meunan cit ngon teupot nyang paleng keuneuleuh. Dan sidubnyan treb Rut teutab tinggai deungon mak tuwan geuh.
